PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2008/FH/3/1/094	Bratislava 6. 11. 2008 

	Protimonopolný úrad Slovenskej republiky, odbor koncentrácií v správnom konaní číslo 0069/OK/2008 začatom dňa 30. 9. 2008 na základe oznámenia koncentrácie podnikateľom KION GROUP GmbH so sídlom Abraham-Lincoln-Straße 21, 65189 Wiesbaden, Spolková republika Nemecko, zastúpeným JUDr. Petrom Oravcom, advokátom so sídlom Laurinská 12, 811 01 Bratislava, vo veci koncentrácie podnikateľov KION GROUP GmbH so sídlom Abraham-Lincoln-Straße 21, 65189 Wiesbaden, Spolková republika Nemecko a Jiangsu Baoli Group Co., Ltd. so sídlom 8 Xinzhou Road, The Jingjiang Economic Development Zone, Provincia Jiangsu Čínska Ľudová Republika

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v získaní nepriamej výlučnej kontroly podnikateľa KION GROUP GmbH so sídlom Abraham-Lincoln-Straße 21, 65189 Wiesbaden, Spolková republika Nemecko, prostredníctvom spoločnosti Kion Asia (Hong Kong) Limited, Hong Kong a spoločnosti Kion Baoli (Jiangsu) Forklift Co., Ltd., Čínska Ľudová republika, nad časťou podniku podnikateľa Jiangsu Baoli Group Co., Ltd. so sídlom 8 Xinzhou Road, The Jingjiang Economic Development Zone, Provincia Jiangsu Čínska Ľudová Republika na základe Zmluvy o spoločnom podniku s majetkovou účasťou ohľadne založenia Kion Baoli (Jiagsu) Forklift Co., Ltd., uzatvorenej medzi Jiangsu Baoli Group Co., Ltd, Jingjiang Baoli Forklift Co., Ltd. a Kion Asia (Hong Kong) Limited dňa 29. augusta 2008.

Odôvodnenie:
 
Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 30. 9. 2008 doručené listom zaevidovaným pod číslom 4125/2008 oznámenie koncentrácie, v ktorom podnikateľ KION GROUP GmbH so sídlom Abraham-Lincoln-Straße 21, 65189 Wiesbaden, Spolková republika Nemecko (ďalej len „KION GROUP GmbH“), prostredníctvom ním splnomocneného právneho zástupcu JUDr. Petra Oravca, advokáta so sídlom Laurinská 12, 811 01 Bratislava (ďalej len „právny zástupca“) oznamuje podľa § 10 ods. 9 zákona č. 136/2001 Z.  z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) koncentráciu podnikateľov KION GROUP GmbH a Jiangsu Baoli Group Co., Ltd. so sídlom 8 Xinzhou Road, The Jingjiang Economic Development Zone, Provincia Jiangsu Čínska Ľudová republika (ďalej len „Jiangsu Baoli Group Co., Ltd.“). 

Na základe uvedeného sa dňa 30. 9. 2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci predmetnej koncentrácie, čo bolo listom úradu č. 4216/PMÚ SR/2008 zo dňa 7. 10. 2008 oznámené právnemu zástupcovi oznamovateľov koncentrácie KION GROUP GmbH.

Nakoľko z popisu, uvedeného v predmetnom oznámení koncentrácie nebola úradu jednoznačne zrejmá štruktúra transakcie a nebolo možné z predložených podkladov jednoznačne určiť ani účastníkov koncentrácie, úrad uvedeným listom zo dňa 7. 10. 2008 súčasne právneho zástupcu oznamovateľa vyzval na predloženie presnejšieho popisu transakcie.
Požadované spresnenie popisu transakcie bolo úradu doručené dňa 10. 10. 2008 listom zaevidovaným pod číslom 4329/2008.

Keďže predmetné oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad listom číslo 4408/PMÚ SR/2008 zo dňa 16. 10. 2008 vyzval právneho zástupcu oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku.

Chýbajúce podklady podľa § 10 ods. 12 zákona a vyhlášky boli úradu  doručené dňa 28. 10. 2008 listom zaevidovaným pod č. 4655/2008, čím sa oznámenie koncentrácie stalo úplným, na základe čoho dňa 29. 10. 2008 začala podľa § 11 zákona plynúť lehota 60 pracovných dní na vydanie rozhodnutia o koncentrácii. Táto skutočnosť bola právnemu zástupcovi účastníka konania oznámená listom úradu č. 4678/PMÚ SR/2008 zo dňa 17. 9. 2008.

Správny poplatok vo výške 97 700 Sk bol na účet Protimonopolného úradu Slovenskej republiky (ďalej len „Protimonopolný úrad“) prevedený dňa 13. 10. 2008 a následne, na základe výzvy úradu listom č. 4216/PMÚ SR/2008 zo dňa 7. 10. 2008, v súlade so zákonom č. 145/1995 Z. z. o správnych poplatkoch v znení neskorších predpisov bol v hotovosti cez pokladňu Protimonopolného úradu uhradený rozdiel vo výške 2 300 Sk.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

Z podkladov a informácií, predložených v priebehu správneho konania oznamovateľom koncentrácie, úrad zistil nasledujúce skutočnosti:

■ Spoločnosť KION GROUP GmbH je zapísaná v Obchodnom registri B Okresného súdu Wiesbaden, ako spoločnosť s ručením obmedzeným, pod číslom firmy HRB 22820. Spoločnosť KION BAOLI GmbH je spoločne kontrolovaná spoločnosťou Kohlberg Kravis Roberts & Co. L.P., Spojené štáty americké a spoločnosťou The Goldman Sachs Group, Inc., Spojené štáty americké.
	
	Spoločnosť KION GROUP GmbH vyrába a predáva vidlicové vysokozdvižné vozíky s protizávažím a skladové vybavenie a poskytuje služby s tým spojené.  Je holdingovou spoločnosťou spoločností Linde Material Handling GmbH (LMH), STILL GmbH (STILL) a OM Carrelli Elevatori S.p.A. (OM), ktoré vytvárajú tri hlavné značky KION GROUP GmbH.
	KION GROUP GmbH ponúka široké spektrum vidlicových vysokozdvižných vozíkov s protizávažím a skladové vybavenia čo do veľkosti a nosnosti. Spoločnosť taktiež ponúka popredajné, finančné a iné služby s pridanou hodnotou vo vzťahu k svojim výrobkom. Predáva svoje produkty a poskytuje služby veľkému množstvu zákazníkov v rôznych odvetviach. Hlavnými zákazníkmi sú sklady, maloobchodné a logistické centrá a spracovateľský priemysel.

	Na území Slovenskej republiky spoločnosť KION GROUP GmbH pôsobí prostredníctvom všetkých troch značiek:
	▪ LMH prostredníctvom svojej 100 % dcérskej spoločnosti Linde Material Handling Slovenská republika s.r.o. , ktorá na miestnom trhu ponúka široký sortiment LMH a súvisiacich služieb;
	▪ STILL prostredníctvom svojej 100 % dcérskej spoločnosti STILL SR, spol. s r.o., ktorá na miestnom trhu ponúka široký sortiment výrobkov STILL a súvisiacich služieb a
	▪ OM prostredníctvom dvoch nezávislých predajcov.

Vychádzajúc z uvedeného úrad dospel k záveru, že spoločnosť KION GROUP GmbH je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

■ Spoločnosť Jiangsu Baoli Group Co., Ltd. bola podľa Povolenia pre právnickú osobu na podnikanie ako spoločnosť s ručením obmedzeným založená dňa 5. 5. 1999 s dobou platnosti pre činnosť od 5. 5. 1999 do 18. 12. 2023 a je registrovaná pod č. 321282000020427. Spoločnosť Jiangsu Baoli Group Co., Ltd. kontroluje spoločnosť Jingjiang Baoli Forklift Co., Ltd. so sídlom 8 Xinzhou Road, The Jingjiang Economic Development Zone, Provincia Jiangsu, Čínska Ľudová republika (ďalej len „Jingjiang Baoli Forklift Co., Ltd.“).
	Obidve uvedené spoločnosti v súčasnosti pôsobia v dvoch oblastiach:
	▪  výroba a predaj vidlicových vysokozdvižných vozíkov s protizávažím a 
	▪ výroba a predaj elektronických motorov, ktoré sa používajú predovšetkým v chladničkách, práčkach a iných priemyselných produktoch.

	Na území Slovenskej republiky spoločnosť Jiangsu Baoli Group Co., Ltd. nekontroluje žiadny podnikateľský subjekt. Na Slovensku pôsobí výlučne prostredníctvom dovozov len od roku 2006 s veľmi malým objemom predaja v oblasti vidlicových vysokozdvižných vozíkov s protizávažím. Dovozy sú realizované prostredníctvom nezávislých predajcov.
	
Na základe uvedeného úrad dospel k záveru, že spoločnosť Jiangsu Baoli Group Co., Ltd. je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako vyplýva z oznámenia koncentrácie a jeho následného doplnenia, transakcia bude zorganizovaná nasledovne:

KION GROUP GmbH prostredníctvom svojej 100 % novo zriadenej dcérskej spoločnosti Kion Asia,  spoločnosť Jiangsu Baoli Group Co., Ltd. a jej dcérska  spoločnosť Jingjiang Baoli Forklift Co., Ltd. založia novú spoločnosť Kion Baoli (Jiangsu) Forklift Co., Ltd., Čínska Ľudová Republika (ďalej len „Kion Baoli (Jiangsu) Forklift Co., Ltd.“). 
Spoločnosti Jiangsu Baoli Group Co., Ltd. a  Jingjiang Baoli Forklift Co., Ltd. vložia do spoločnosti Kion Baoli (Jiangsu) Forklift Co., Ltd. dva pozemky a taktiež prevedú na túto spoločnosť celé ich podnikanie v oblasti vidlicových vysokozdvižných vozíkov zahŕňajúce určitý hmotný majetok (prevádzky, zariadenie a inventár), ako aj nehmotný majetok (duševné vlastníctvo a ochranné známky) a spoločnosť KION GROUP GmbH poskytne finančný vklad v hotovosti.

Po uskutočnení tejto transakcie bude KION GROUP GmbH v spoločnosti Kion Baoli (Jiangsu) Forklift Co., Ltd. nepriamo vlastniť 60 %-ný podiel a spoločnosti Jiangsu Baoli Group Co., Ltd.  a Jingjiang Baoli Forklift Co., Ltd. spolu zvyšný 40 %-ný podiel. 

Z „Transakčných dokumentov“, ktorými sú Zmluva a Stanovy spoločnosti Kion Baoli (Jiangsu) Forklift Co., Ltd., vyplýva, že spoločnosti Jiangsu Baoli Group Co., Ltd.  a Jingjiang Baoli Forklift Co., Ltd. budú mať v spoločnosti Baoli (Jiangsu) Forklift Co., Ltd. iba obmedzené práva veta, potrebné na ochranu ich záujmov ako minoritných akcionárov a neumožnia im vykonávať vplyv na strategické obchodné rozhodnutia spoločnosti.

Z uvedeného vyplýva, že spoločnosť KION GROUP GmbH bude mať nad novo založenou spoločnosťou Baoli (Jiangsu) Forklift Co., Ltd. výlučnú kontrolu, čím vlastne získa nepriamo prostredníctvom spoločností Kion Asia a Baoli (Jiangsu) Forklift Co., Ltd. výlučnú kontrolu nad časťou podniku (podnikanie v oblasti vidlicových vysokozdvižných vozíkov) podnikateľa Jiangsu Baoli Group Co., Ltd. a tým aj jej dcérskej spoločnosti Jingjiang Baoli Forklift Co., Ltd.  

Vychádzajúc z uvedeného úrad dospel k záveru, že uzatvorením Zmluvy  resp. Transakčných dokumentov podpísaných 29. augusta 2008, došlo k naplneniu skutkovej podstaty koncentrácie podľa § 9 ods. 1 písm. b) zákona.

Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ KION GROUP GmbH, ktorý získa kontrolu nad časťou podniku podnikateľa Jiangsu Baoli Group Co., Ltd.  

Účastníkmi posudzovanej koncentrácie sú podnikateľ KION GROUP GmbH, ako aj podnikateľ Jiangsu Baoli Group Co., Ltd., nad ktorého časťou podniku je kontrola získavaná.

Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 7 zákona ak koncentrácia vznikne získaním priamej alebo nepriamej kontroly nad podnikom iného podnikateľa alebo nad časťou jedného podniku alebo viacerých podnikov, berie sa do úvahy obrat podniku alebo tých častí, ktoré sú predmetom koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie (t.j. za r. 2007) mnohonásobne prevyšuje zákonom stanovenú hranicu 1 200 000 000 Sk, avšak iba jeden z účastníkov koncentrácie (KION GROUP GmbH) dosiahol v tomto období v Slovenskej republike obrat vyšší ako zákonom stanovených 360 000 000 Sk, a teda posudzovaná koncentrácia nepodlieha kontrole úradu podľa § 10 ods. 1 písm. a) zákona.
	
	Z predložených podkladov úrad ďalej zistil, že celosvetový celkový obrat účastníka koncentrácie Jiangsu Baoli Group Co., Ltd., v sledovanom období bol vyšší ako 1 200 000 000 Sk a súčasne obrat druhého účastníka koncentrácie KION GROUP GmbH v Slovenskej republike presiahol zákonom stanovených 500 000 000 Sk. 	
	Z uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona.
	
	Konkrétne údaje o obratoch účastníkov koncentrácie úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. Údaje o výške obratov účastníkov koncentrácie sú súčasťou spisového materiálu.

Následne úrad posudzoval, či podnikateľ KION GROUP GmbH postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).

Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 29. 8. 2008, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ KION GROUP GmbH neporušili vyššie uvedenú povinnosť.

Relevantné trhy a dopad koncentrácie na hospodársku súťaž 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov. 
Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia. 
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Ako vyplýva zo zistených skutočností uvedených už vyššie, súčasťou transakcie je iba časť podniku, resp. podnikanie v oblasti vidlicových vysokozdvižných vozíkov s protizávažím. K horizontálnemu prekrytiu aktivít účastníkov posudzovanej koncentrácie na území Slovenskej republiky teda dôjde len v oblasti vidlicových vysokozdvižných vozíkov s protizávažím („CFT“)

CFT sú prostriedky vybavené vidlicou alebo baranidlom na nakladanie a prevoz nákladu, ako aj stožiarom na vertikálny prenos nákladu, ktoré ovláda človek. CFT sú vybavené protizávažím, lebo zdvíhajú náklad mimo základne svojich kolies. Existuje množstvo modelov odlišujúcich sa v kapacite nosnosti a type motora, ale všetky majú rovnaké spoločné črty: CFT dokážu zdvíhať tovar v horizontálnom aj vertikálnom smere a majú maximálnu výšku zdvihu v rozmedzí od 4 do 6 metrov. Navyše, výrobcovia CFT spravidla vyrábajú celý sortiment takýchto vozíkov. 

Na základe uvedeného, s odvolaním sa na doterajšiu rozhodovaciu prax Európskej komisie (prípady č. COMP/M.4478 – KKR/Goldman Sachs/Kion, č. COMP/M.2844 – Linde/Komatsu/Komatsu Forklift, č. COMP/M.2398 – Linde/Jungheinrich/JV a ďalšie), účastník konania zastáva názor, že rôzne druhy CFT patria na jeden tovarový trh.

Pokiaľ ide o priestorové vymedzenie relevantného trhu, účastník konania s odvolaním sa na Európsku komisiu a nemecký Spolkový kartelový úrad (prípad č. B5-51/07 – Cargotec/C.V.S. Ferrari a nasl.), zastáva názor, že trhy pre CFT sú čo do rozsahu minimálne trhmi Európskeho hospodárskeho priestoru (EHS), pričom v oznámení koncentrácie ako argumenty pre toto tvrdenie uvádza nasledovné:

•  podmienky súťaže sú v oblasti EHS v podstate homogénne,
• neexistujú žiadne významné prekážky vstupu na trh rôznych členských štátov z právneho, ekonomického alebo geografického hľadiska,
•  Prepravné náklady v rámci Európy činia okolo 2 až 3 % z hodnoty produktu a výrobcovia väčšinou dodávajú svoje produkty po celej Európe,
•  významní zákazníci väčšinou uskutočňujú multinárodné vyjednávania s množstvom dodávateľov pre centrálne zásobovanie ich prevádzok v niekoľkých európskych štátoch,
•  prakticky všetci dodávatelia majú cenníky platné pre celú Európu, čo malo za následok homogénnosť cien v Európe.

	Pokiaľ sa jedná o zadefinovanie relevantného trhu z tovarového hľadiska, úrad sa stotožnil s názorom oznamovateľa koncentrácie, a zadefinoval tento trh ako relevantný trh výroby a predaja CFT.
	Z geografického hľadiska úrad pre potreby posúdenia predmetnej koncentrácie priestorový relevantný trh vo vzťahu k uvedenému tovarovému relevantnému trhu vymedzil územím Slovenskej republiky.     

Analýzou predložených podkladov úrad zistil nasledujúce skutočnosti:

Podľa odborného odhadu účastníkov koncentrácie vychádzajúceho z celkovej veľkosti trhu, ktorá bola odhadnutá na základe štatistických informácií obchodného združenia FEM (Féderation Européenne de la Manutention, Európska federácia nakladania s materiálom), výška trhového podielu účastníka koncentrácie KION BAOLI GmbH na relevantnom trhu výroby a predaja CFT v sledovanom období (v rokoch 2005 – 2007) presiahla 30 %. Výška trhového podielu druhého účastníka koncentrácie Jiangsu Baoli Group Co., Ltd. na predmetnom relevantnom trhu v rokoch 2006 a 2007 (vstúpil na trh Slovenskej republiky až v roku 2006) vzhľadom na obmedzený dovoz (doviezol len niekoľko kusov CFT), sa pohybovala pod 1 %. 
Výška trhových podielov najvýznamnejších konkurentov pôsobiacich na danom relevantnom trhu sa pohybovala v rozmedzí od menej ako 5 % do viac ako 20 %. Najvýznamnejšími konkurentmi pôsobiacimi na tomto relevantnom trhu sú: Toyota, Nacco, Jungheinrich, MCF, Crown, Nissan.

Konkrétne výšky trhových podielov účastníkov koncentrácie a ich konkurentov, ktoré sú súčasťou spisového materiálu, úrad v rozhodnutí neuvádza, nakoľko tieto boli účastníkom konania označené ako predmet obchodného tajomstva. 

Ďalej úrad z predložených podkladov a informácií zistil, že posudzovanou koncentráciou nebude ovplyvnený žiadny trh na vertikálnej úrovni a taktiež ani žiadny trh, ktorý úzko súvisí s tovarovým relevantným trhom na ktorom účastníci koncentrácie pôsobia.

Na základe uvedeného úrad dospel k záveru, že predmetnou koncentráciou síce dôjde k upevneniu vedúceho postavenia podnikateľa KION GROUP GmbH na relevantnom trhu výroby a predaja CFT, ktoré však vzhľadom na zanedbateľné aktivity účastníka koncentrácie Jiangsu Baoli Group Co., Ltd., spočívajúce len vo veľmi malom objeme dovozu, nebude mať prakticky žiadny podstatný vplyv na stav konkurenčného prostredia na tomto relevantnom trhu.    

Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako účastník konania v oznámení koncentrácie uvádza, dôvodom oznamovanej transakcie je využívanie komplementárnych účinkov. KION GROUP GmbH má v úmysle doplniť skupinu svojich výrobkov, ktorá je zameraná na vysokokvalitnú časť trhu, nízkorozpočtovými produktmi, kde má Jiangsu Baoli Forklift Co., Ltd. dobrú povesť a odborné znalosti. KION GROUP GmbH má navyše v úmysle diverzifikovať svoju obchodnú činnosť mimo územia Európy prostredníctvom investícií v narastajúcom regióne Ázie, predovšetkým v Číne.

	Na základe vyššie uvedených zistení úrad dospel k záveru, že posudzovaná koncentrácia nevytvára a ani neposilňuje dominantné postavenie podnikateľa KION GROUP GmbH, ktorého dôsledkom sú významné prekážky efektívnej súťaže na relevantnom trhu výroby a predaja CFT.

	Podľa § 12 ods. 8 zákona sa toto rozhodnutie vzťahuje aj na obmedzenia hospodárskej súťaže, ktoré s koncentráciou podnikateľov KION GROUP GmbH a Jiangsu Baoli Group Co., Ltd. priamo súvisia a sú nevyhnutné na jej uskutočnenie.

	Podľa § 33 zákona úrad prostredníctvom právneho zástupcu vyzval listom č. 4826/PMÚ SR/2008 zo dňa 5. 11. 2008 účastníka konania KION GROUP GmbH, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 
Účastník konania sa k predmetnej výzve prostredníctvom právneho zástupcu vyjadrili listom zaevidovaným úradom dňa 6. 11. 2008 pod číslom 4851/2008, v ktorom uviedol, že nemá námietky voči obsahu Výzvy a ani k podkladom konania a spôsobu ich zistenia a taktiež nenavrhuje ani doplnenie podkladov konania.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:	

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Peter Oravec
advokát
Laurinská 12
811 01 Bratislava